Návrh 

Vyhláška

Ministerstva vnútra Slovenskej republiky

z ......... 2003,

ktorou sa vykonáva zákon o strelných zbraniach a strelive

     Ministerstvo vnútra Slovenskej republiky podľa § 14 ods. 1, § 21 ods. 11, § 35 ods. 6, § 36 písm. d), § 51 ods. 2 a § 58 ods. 4 zákona č. .../2003 Z.z. o strelných zbraniach a strelive a o zmene a doplnení niektorých zákonov ustanovuje:

§ 1
Úvodné ustanovenie

Táto vyhláška upravuje

a) 	podrobnosti o predmete, rozsahu a spôsobe vykonania skúšky odbornej spôsobilosti držať alebo nosiť zbraň a strelivo (ďalej len “skúška”),
b) 	spôsob vedenia evidencie zbraní a streliva,
c) 	podmienky prechovávania alebo skladovania streliva, strelného prachu alebo zápaliek,
d) 	obsah lekárničky prvej pomoci,
e) 	náležitosti potvrdenia o prevzatí zbrane pred jej znehodnotením alebo zničením alebo výroby jej rezu.

§ 2
Odborná spôsobilosť

(1) 	Odborná spôsobilosť držať alebo nosiť zbraň a strelivo je súhrn vedomostí a praktických schopností, ktoré preukazuje žiadateľ o vydanie zbrojného preukazu (ďalej len “žiadateľ”) pred skúšobnou komisiou.

(2) 	Podrobnosti o rozsahu a predmete vykonania skúšky žiadateľom sa ustanovujú v prílohe  č. 1.

§ 3
Skúšobná komisia

(1) 	Na vykonanie skúšky je príslušná skúšobná komisia1) zriadená pri policajnom útvare.2)

___________________
1) 	Zákon č.    /2003 Z.z. o zbraniach a strelive a o zmene a doplnení niektorých zákonov.
2) 	Zákon č.    /2003 Z.z. o zbraniach a strelive a o zmene a doplnení niektorých zákonov.
(2) 	Skúšobnú komisiu1) tvorí predseda a členovia.

(3) 	Predsedu skúšobnej komisie vymenúva a odvoláva riaditeľ policajného útvaru2) z príslušníkov policajného útvaru2), ktorí majú vysokoškolské právnické vzdelanie alebo vysokoškolské policajné vzdelanie.

(4) 	Predseda skúšobnej komisie písomne požiada o určenie člena do skúšobnej komisie
a) 	príslušného riaditeľa policajného útvaru2),
b) 	okresného prokurátora,
c) 	štátneho okresného lekára.

Skúška 
§ 4

(1) 	Postup pri konaní skúšky upravuje skúšobný poriadok, ktorý je uvedený v prílohe č. 2.

(2) 	Skúška sa vykoná najneskôr 60 dní od podania žiadosti o vydanie zbrojného preukazu. Miesto a termín konania skúšky možno žiadateľovi oznámiť pri podaní žiadosti na policajnom útvare; ak k tomu nedôjde, policajný útvar písomne oznámi miesto a termín konania skúšky žiadateľovi najneskôr 14 dní pred vykonaním skúšky. Predseda skúšobnej komisie môže rozhodnúť o zmene miesta a termínu konania skúšky a termín konania náhradnej skúšky.

§ 5

(1) 	Skúška pozostáva z odpovedí na súbor otázok (príloha č. 1).

(2) 	Výsledok skúšky sa hodnotí klasifikačným stupňom “vyhovel” alebo “nevyhovel”. Predseda skúšobnej komisie zapíše dátum konania a výsledok skúšky do žiadosti o vydanie zbrojného preukazu žiadateľa.

(3) 	Ak žiadateľ na skúške nevyhovel, môže skúšku na základe písomnej žiadosti jedenkrát opakovať. Na určenie miesta a termínu opakovanej skúšky sa primerane vzťahujú ustanovenia       § 4. 

(4) 	 Ak žiadateľ zo závažných dôvodov sa nemohol dostaviť na skúšku alebo na opakovanú skúšku, môže písomne požiadať o určenie náhradného termínu. Na určenie miesta a náhradného termínu skúšky alebo opakovanej skúšky sa primerane vzťahuje ustanovenie § 4 ods. 2.

Započítanie skúšky

§ 6

(1) 	Časť A až G prílohy č. 1 sa namiesto skúšky na získanie zbrojného preukazu príslušníkovi Policajného zboru, Železničnej polície, Zboru väzenskej a justičnej stráže Slovenskej republiky, Slovenskej informačnej služby, ozbrojených síl Slovenskej republiky vykonávajúcemu profesionálnu službu, colnej správy a Národného bezpečnostného úradu započíta na základe písomného potvrdenia nadriadeného s personálnou právomocou priložené k žiadosti o vydanie zbrojného preukazu.
(2) 	Časť A až G prílohy č. 1 sa namiesto skúšky na získanie skupiny B zbrojného preukazu a C započíta pracovníkovi obecnej polície na základe predloženého osvedčenia o vykonaní skúšky pred odbornou komisiou Policajného zboru3) alebo doplnkového školenia a výcviku4) v rozsahu ustanovenom v prílohe č. 1.

(3) 	Časť B až D prílohy č. 1 sa započíta žiadateľovi, ktorý preukáže diplomom, že má vysokoškolské právnické vzdelanie.

(4) 	Časť B až D a časť F prílohy č. 1 sa započíta žiadateľovi, ktorý preukáže diplomom, že má vysokoškolské policajne vzdelanie alebo vysokoškolské vojenské vzdelanie.

(5) 	Časť F prílohy č. 1 sa započíta žiadateľovi, ktorý maturitným vysvedčením preukáže, že má úplné stredné odborné vzdelanie v odbore bezpečnostné služby alebo stredoškolské vojenské vzdelanie, znalcovi z odboru zbraní a výbušnín, ktorý predloží rozhodnutie súdu o vymenovaní za znalca v obore zbraní a streliva, poľovníkovi, ktorý osvedčením preukáže, že vykonal skúšku z poľovníctva a doplnkovú skúšku z poľovníctva alebo žiadateľovi, ktorý osvedčením preukáže, že je držiteľom aspoň tretej výkonnostnej triedy v športovej streľbe.

(6) 	Časť G prílohy č. 1 sa započíta lekárovi, ktorý dosiahnuté vzdelanie preukáže vysokoškolským diplomom a absolventovi strednej zdravotníckej školy, ktorý vzdelanie preukáže maturitným vysvedčením.

Záznamová kniha 

§ 7

(1) 	V záznamovej knihe5) sa evidujú osobitne údaje o zbraniach, osobitne údaje o hlavných častiach zbraní6) a osobitne údaje o strelive.

(2) 	V záznamovej knihe, ktorú vedie držiteľ skupiny A zbrojnej licencie5) sa evidujú údaje 

a) 	o zbraniach:
1. 	druh, značka, kaliber, a výrobné číslo zbrane,
2. 	dátum a hodina uloženia zbrane v expedičnom sklade,
3. 	dátum a hodina odovzdania zbrane odberateľovi,
4. 	identifikujúce údaje objednávateľa, ktorými sú u fyzickej osoby meno, priezvisko a  miesto pobytu a u právnickej osoby názov, sídlo, identifikačné číslo organizácie (ďalej len “identifikačné údaje”),
5. 	číslo a skupina zbrojnej licencie odberateľa a policajný útvar, ktorý zbrojnú licenciu vydal,
6. 	druh a číslo dodacieho dokladu pre odberateľa,          

____________________
3) 	Zákon Slovenskej národnej rady č. 564/1991 Zb. o obecnej polícií v znení neskorších predpisov.
4) 	Nariadenie vlády Slovenskej republiky č. 220/1992 Zb. o odbornej spôsobilosti pracovníkov obecnej polície v znení neskorších predpisov.
5) 	Zákon č.    /2003 Z.z. o zbraniach a strelive a o zmene a doplnení niektorých zákonov.
6) 	Zákon č.    /2003 Z.z. o zbraniach a strelive a o zmene a doplnení niektorých zákonov.

b) 	o strelive:
1. 	druh, kaliber a počet kusov streliva uložených v expedičnom sklade,
2. 	dátum uloženia streliva v expedičnom sklade,
3. 	druh, kaliber a počet kusov streliva odovzdaných odberateľovi,
4. 	dátum odovzdania streliva odberateľovi, 
5. 	číslo a skupinu zbrojnej licencie odberateľa a policajný útvar, ktorý zbrojnú licenciu vydal,
6. 	druh a číslo dodacieho dokladu pre odberateľa,

c) držiteľom zbrojnej licencie, ktorý zbrane a strelivo vyvíja, vedie údaje o zbraniach a strelive  primerane podľa písm. a) alebo b) s tým rozdielom, že
1. 	pri zbraniach a strelive odovzdaných na preskúšanie alebo overenie úradnej skúšobni zbraní a streliva sa neevidujú údaje uvedené v bode 5. a v bode 6.
2. 	eviduje aj druh, kaliber a počet kusov streliva spotrebovaných v priebehu skúšok a dátum spotreby.
     
(3) 	Držiteľ skupiny  B zbrojnej licencie v záznamovej knihe eviduje údaje

a) 	o zbraniach:
1. 	druh, značka, kaliber a výrobné číslo zbrane,
2. 	dátum a hodina príjmu zbrane,
3. 	identifikačné údaje,
4. 	údaje o doklade, ktorý oprávňuje objednávateľa nosiť alebo držať zbraň alebo osvedčuje vlastníctvo k zbrani, napríklad číslo zbrojného preukazu alebo zbrojnej licencie, číslo povolenia na znehodnotenie zbrane alebo výroby jej rezu a názov policajného útvaru, ktorý ho vydal, číslo rozhodnutia o nadobudnutí vlastníctva k zbrani a názov štátneho orgánu, ktorý ho vydal,
5. 	dátum a hodina odovzdania zbrane objednávateľovi,
6. 	podpis objednávateľa.          

b) 	o strelive:
1. 	druh, kaliber a počet kusov streliva, 
2. 	dátum príjmu streliva od objednávateľa,
3. 	identifikačné údaje,
4. 	údaje o doklade, ktorý oprávňuje objednávateľa nosiť alebo držať strelivo alebo osvedčuje vlastníctvo k strelivu obdobne ako pri zbrani,
5. 	dátum odovzdania streliva objednávateľovi,
6. 	podpis objednávateľa, 
7. 	dôvod a dátum prípadnej spotreby streliva.      

c) 	pri reklamácii objednávateľom a postupuje podľa písm. a) alebo písm. b) primerane.

(4) 	Držiteľ skupiny C zbrojnej licencie v záznamovej knihe eviduje údaje  

a) 	v príjmovej časti o zbraniach:
1. 	druh, značku a výrobné číslo zbrane,
2. 	dátum a hodinu príjmu zbrane od dodávateľa,
3. 	identifikačné údaje dodávateľa, ktorými sú u fyzickej osoby meno, priezvisko, miesto pobytu a u právnickej osoby názov, sídlo, identifikačné číslo organizácie  (ďalej len “identifikačné údaje dodávateľa”),
4. 	druh a číslo dodacieho dokladu, napríklad faktúry, pokladničného bloku, dodacieho listu (ďalej len “dodací doklad”),  

b) 	vo výdajovej časti o zbraniach:
1. 	dátum a hodina predaja alebo odovzdania zbrane kupujúcemu alebo odberateľovi (ďalej len “odberateľ”),
2. 	 identifikačné údaje odberateľa, ktorými sú u fyzickej osoby meno, priezvisko a  miesto pobytu a u právnickej osoby názov, sídlo, identifikačné číslo organizácie (ďalej len “identifikačné údaje odberateľa”),
3. 	údaje o doklade, ktorý oprávňuje odberateľa nadobudnúť zbraň, napríklad číslo nákupného povolenia a názov policajného útvaru, ktorý ho vydal, alebo skupinu a číslo zbrojnej licencie a názov policajného útvaru, ktorý ju vydal,
4. 	druh a číslo dodacieho dokladu,     

c) 	v príjmovej časti o strelive:
1. 	druh, kaliber a počet kusov streliva,
2. 	dátum príjmu streliva od dodávateľa,
3. 	identifikačné údaje dodávateľa,
4. 	číslo dodacieho dokladu dodávateľa,      

d) 	vo výdajovej časti o strelive:
1. 	druh, kaliber a počet kusov predaného streliva,
2. 	dátum predaja streliva,
3. 	identifikačné údaje odberateľa a údaje o doklade, ktorý oprávňuje odberateľa nadobudnúť strelivo, napríklad číslo zbrojného preukazu, skupinu a číslo zbrojnej licencie, číslo nákupného povolenia a názov policajného útvaru ktorý ho vydal,
4. 	druh a číslo dodacieho dokladu,   

e) 	o zbrani kategórie D
1. 	druh, značka, kaliber,
2. 	výrobné číslo zbrane,
3. 	identifikačné údaje odberateľa, číslo občianskeho preukazu alebo iného dokladu totožnosti.
f) pri reklamácii odberateľom a postupuje podľa písm. a) až e) primerane.

(5) 	V záznamovej knihe, ktorú vedie držiteľ skupiny D zbrojnej licencie sa evidujú  

a) 	druh, značka, kaliber a výrobné číslo zbrane,
b) 	dátum, hodina a podpis preberajúceho pri odovzdaní zbrane vypožičiavateľovi alebo prenajímateľovi,
c) 	identifikačné údaje vypožičiavateľa alebo prenajímateľa, ktorými sú u fyzickej osoby meno, priezvisko a miesto pobytu a u právnickej osoby názov, sídlo, identifikačné číslo organizácie,
d) 	dátum, hodina a podpis preberajúceho pri odovzdaní zbrane vypožičiavateľom alebo prenajímateľom.

(6) 	V záznamovej knihe, ktorú vedie držiteľ skupiny E a F zbrojnej licencie sa evidujú údaje 

a) o zbraniach:
1. 	druh, značka, kaliber a výrobne číslo zbrane,
2. 	dátum a hodina vydania alebo prevzatia zbrane,
3. 	meno priezvisko a podpis preberajúcej a odovzdávajúcej osoby,
4. 	účel vydania zbrane  

b) 	o strelive:
1. 	druh, kaliber a počet kusov streliva,
2. 	dátum príjmu streliva,
3. 	dátum vydania alebo prevzatia streliva,
4. 	meno, priezvisko a podpis preberajúcej a odovzdávajúcej osoby,
5. 	dôvod a dátum spotreby streliva, napríklad cvičná streľba, použitie zbrane v nutnej obrane.

(7) 	V záznamovej knihe, ktorú vedie držiteľ skupiny F zbrojného preukazu7) a držiteľ  skupiny G zbrojnej licencie sa evidujú údaje  

a) 	o zbraniach:
     1. druh, značka, kaliber a výrobné číslo zbrane,
2. 	dátum a hodina odovzdania zbrane oprávnenej osobe,
3. 	účel odovzdania zbrane, napríklad na opravu alebo úpravu zbrane,
4. 	identifikačné údaje oprávnenej osoby ktorými sú u fyzickej osoby meno, priezvisko a miesto pobytu a u právnickej osoby názov, sídlo, identifikačné číslo organizácie, ak dôvodom na odovzdanie zbrane bola jej oprava alebo úprava, skupinu a číslo zbrojnej licencie a názov policajného útvaru, ktorý ju vydal,
5. 	podpis oprávnenej osoby,
6. 	dátum a hodina vrátenia zbrane, 

b) 	o strelive:
1. 	druh , kaliber a počet kusov streliva,
2. 	dátum odovzdania streliva oprávnenej osobe,,
3. 	účel odovzdania streliva a adresa miesta uloženia odovzdaného streliva,
4. 	identifikačné údaje oprávnenej osoby ktorými sú u fyzickej osoby meno, priezvisko a miesto pobytu a u právnickej osoby názov, sídlo, identifikačné číslo organizácie,
5. 	podpis oprávnenej osoby,
6. 	dátum, v prípade vrátenia streliva
      
(8) 	Údaje o hlavných častiach zbraní sa evidujú v záznamovej knihe osobitne len vtedy, ak nie sú súčasťou jednej zbrane.

(9) 	Ak je zbraň zložená z hlavných častí zbrane, ktoré majú navzájom odlišné výrobné čísla, eviduje sa zbraň tak, že sa pri nej uvedú všetky výrobné čísla hlavných častí zbrane.

____________________
7) Zákon č.    /2003 Z.z. o zbraniach a strelive a o zmene a doplnení niektorých zákonov.

§ 8

(1) 	Záznamová kniha je vedená tak, aby nemohlo dôjsť k strate alebo k zámene listov. Eviduje sa na policajnom útvare.

(2) 	Na vnútornej strane obalu záznamovej knihy sa u fyzickej osoby uvedie meno, priezvisko, skupina a číslo zbrojného preukazu, skupina a číslo zbrojnej licencie, počet listov záznamovej  knihy,  dátum  zaevidovania  záznamovej  knihy, pečiatka a podpis pracovníka, ktorý 
záznamovú knihu zaevidoval. U právnickej osoby sa na vnútornej strane uvedie skupina a číslo zbrojnej licencie, počet listov záznamovej knihy, dátum zaevidovania záznamovej knihy, pečiatka a podpis pracovníka, ktorý záznamovú knihu zaevidoval.

(3) 	V záznamovej knihe vedenej držiteľom skupiny C zbrojnej licencie, sa vedie zväzok dielu B vyplnených nákupných povolení, zakladaných postupne za sebou podľa dňa a hodiny predaja zbrane alebo streliva.

(4) 	Zápisy do záznamovej knihy môže vykonáva fyzická osoba, ktorá je poverená vedením záznamovej knihy, alebo pracovník právnickej osoby zodpovedný za manipuláciu so zbraňami a strelivom. Zápisy v záznamovej knihe nesmú byť prepisované. Chybný zápis sa prečiarkne tak, aby pôvodný text zostal čitateľný a nový, správny zápis podpíše ten, kto opravu vykonal.

(5) 	Popri osobách uvedených v odseku 4 môže do záznamovej knihy vykonať zápisy príslušník Policajného zboru, ktorý je oprávnený vykonať dozor8).

§ 9

Podmienky prechovávania alebo skladovania streliva, 
strelného prachu alebo zápaliek

     Priestory na prechovávanie alebo skladovanie streliva, strelného prachu alebo zápaliek u držiteľov zbrojnej licencie musia spĺňať tieto náležitosti:
a) 	musia mať len jedny vstupné uzamykateľné, oplechované dvere železným, minimálne 2 mm hrubým plechom. Vstupné dvere musia mať  zabudovanú pohyblivú mrežu s otvormi  najviac 150 x 150 mm s priemerom tyče minimálne 15 mm v každom prekrížení zvarené, s najmenej dvomi pevne zabudovanými zámkami,
b) 	obloky musia mať napevno zabudované mreže s otvormi najviac 150 x 150 mm s priemerom tyče minimálne 15 mm v každom prekrížení zvarené,
c) 	priestory na prechovávanie a skladovanie musia byť vybavené zabezpečovacím a poplachovým systémom9),
d) 	strelivo, strelný prach a zápalky sa ukladajú oddelene do kovových skríň alebo debien s dvojitým uzáverom, 

____________________
8) 	Zákon č.    /2003 Z.z. o zbraniach a strelive a o zmene a doplnení niektorých zákonov.
9) 	Zákon č. 379/1997 Z.z. o súkromných bezpečnostných službách v znení platných predpisov.
e) 	priestory musia byť zabezpečené tak, aby spoľahlivo chránili uskladnené strelivo, strelný prach a zápalky, prípadne zbrane proti odcudzeniu a zneužitiu; priestory musia zodpovedať protipožiarnym predpisom,
f) 	kľúče od priestorov prechovávania alebo skladovania streliva, strelného prachu a zápaliek (plechových skríň a debien, v ktorých je strelivo, strelný prach a zápalky uložené) musia byť uložené tak, aby sa nedali zneužiť a aby bola vylúčená ich strata.

§ 10

Lekárnička prvej pomoci

     Lekárnička prvej pomoci obsahuje 

a) 	Ophtal                                                                                   2 ks
b) 	Septonex                                                                               2 ks
c) 	gáza skladaná 7,5 cm x 7,5 cm á 5 ks                                   4 ks
d) 	leukoplast 2,5 cm x 500 cm                                                  2 ks
e) 	rýchloobväz 6 cm x 2 cm á 5 ks                                            2 ks
f) 	rýchloobväz 8 cm x 4 cm á 3 ks                                            3 ks
g) 	obväz hydrofilný sterilný 5 cm x 500 cm                             10 ks 
h) 	obväz hydrofilný sterilný 10 cm x 500 cm                           10 ks
i) 	škrtidlo pryžové                                                                     2 ks
j) 	šatka trojcípa                                                                          5 ks
k) 	vata obväzová sterilná lisovaná 25 g                                      5 ks
l) 	obvinadlo pružné IDEAL 6 cm x 500 cm                              3 ks
m) 	PVC rúška 20 cm x 20 cm                                                     2 ks
n) 	rúška recuscitačná                                                                  2 ks
o) 	nožničky                                                                                 1 ks
p) 	pinzeta anatomická                                                                 1 ks
q) 	špendlíky zatváracie                                                              10 ks
r) 	rukavice jednorázové                                                             4 páry

§ 11

Potvrdenie o prevzatí zbrane na kriminalisticko-expertízne skúmanie
pred jej znehodnotením, zničením alebo výroby jej rezu

     Potvrdenie o prevzatí zbrane na kriminalisticko-expertízne skúmanie pred jej znehodnotením, 
zničením alebo výroby jej rezu obsahuje tieto náležitosti: 

a) 	názov policajného útvaru,
b) 	číslo písomnosti,
c) 	miesto a dátum vydania potvrdenia,
d) 	identifikačné údaje,
e) 	skupina a číslo zbrojného preukazu alebo skupinu a číslo zbrojnej licencie, v ktorej je zbraň zapísaná,
f) 	poznámku,
g) 	podpis odovzdávajúcej a preberajúcej osoby,
h) 	hodnosť, titul, meno, priezvisko a podpis príslušníka Policajného zboru,
i) 	odtlačok úradnej pečiatky so štátnym znakom10)

§ 12

Prechodné ustanovenie

     Fyzické osoby a právnické osoby, ktoré viedli záznamové knihy podľa doterajších predpisov, zavedú najneskôr do 30 dní od účinnosti tejto vyhlášky evidenciu zbraní a streliva podľa tejto vyhlášky.

§ 13

Zrušovacie ustanovenie

     Zrušuje sa vyhláška Ministerstva vnútra Slovenskej republiky č. 96/1996 Z.z., ktorou sa vykonáva zákon Národnej rady Slovenskej republiky o zbraniach a strelive.

§ 14

Účinnosť

     Táto vyhláška nadobúda účinnosť 1. júla 2004.

____________________
10) 	Zákon Národnej rady Slovenskej republiky č. 63/1993 Z.z. o štátnych symboloch  Slovenskej republiky a o ich používaní v znení zákona Národnej rady Slovenskej republiky č. 273/1966 Z.z..

                                                                                          Príloha č. 1
                                                                                               vyhlášky Ministerstva vnútra
                                                                                               Slovenskej republiky č.   /2003 Z.z. 

PREDMET A ROZSAH ODBORNEJ SPSOBILOSTI

     Predmet a rozsah odbornej spôsobilosti tvoria otázky, ktoré sú usporiadané do týchto častí:
A. 	Zákon o zbraniach a strelive a vykonávacie predpisy k nemu v plnom rozsahu
B. 	Trestný zákon
1. 	základy trestnej zodpovednosti
2. 	nutná obrana
3. 	krajná núdza
4. 	trestný čin nedovoleného ozbrojovania
5. 	trestné činy spáchané so zbraňou
6. 	trestný čin ohrozenia pod vplyvom návykovej látky
7. 	trestný čin opilstva
C. 	Trestný poriadok
1. 	vydanie a odňatie veci
2. 	obmedzenie osobnej slobody
D. 	Vybrané otázky správneho práva týkajúce sa oprávnení ozbrojených zborov, poriadkových útvarov, vojenskej polície vo vzťahu k právnickým osobám a fyzickým osobám, ktoré majú pri sebe, prechovávajú alebo prepravujú zbrane a strelivo
E. 	Všeobecná znalosť podmienok na prepravu zbraní a streliva vo verejných dopravných prostriedkoch podľa osobitných právnych predpisov
F. 	Základné znalosti konštrukcie a činnosti strelných zbraní a streliva, teórie streľby, bezpečnej manipulácie so zbraňou a zásad bezpečnosti na strelnici; zručnosti z praktickej manipulácie so zbraňou
G. 	Základy poskytovania prvej pomoci pri poraneniach spôsobených použitím strelnej zbrane; praktická ukážka poskytnutia prvej pomoci

                                                                                               Príloha č. 2
                                                                                               vyhlášky Ministerstva vnútra
                                                                                               Slovenskej republiky č.   /2003 Z.z. 

SKÚŠOBNÝ  PORIADOK

na vykonanie skúšky odbornej spôsobilosti žiadateľa o vydanie zbrojného preukazu

Čl. 1
Úlohy predsedu skúšobnej komisie

(1) 	Predseda skúšobnej komisie (ďalej len “predseda”) riadi rokovanie a činnosť skúšobnej komisie (ďalej len “komisia”) a zodpovedá za jednotný, vecne správny a objektívny postup komisie pri skúšaní.

(2) 	Predseda je oprávnený rozhodovať o všetkých veciach súvisiacich so skúškou odbornej spôsobilosti (ďalej len “skúška”) najmä o určení miesta a termínu konania skúšky vrátane opakovanej skúšky.

(3) 	Predseda zodpovedá za vypracovanie zápisnice o skúške a za zapísanie výsledku skúšky vrátane opakovanej skúšky do žiadosti o vydanie zbrojného preukazu.

(4) 	Predseda pred začatím skúšky zvolá členov komisie na poradu, na ktorej ich oboznámi s ich právami a povinnosťami, so žiadosťami žiadateľov o vydanie zbrojného preukazu (ďalej len “žiadateľ”), so skúšobným poriadkom, so spôsobom vykonania skúšky a podľa potreby aj s ďalšími súvisiacimi otázkami.

     (5) Člen komisie môže okrem otázok uvedených v súbore otázok, ktoré si žiadateľ vylosoval,  položiť doplňujúce otázky obsahovo smerujúce k vylosovaným otázkam. Otázky, ktoré nesmerujú k doplneniu vylosovaných otázok, sú neprípustné.

Čl. 2
Úlohy komisie

(1) 	Komisia pred začatím skúšok
a) 	informuje žiadateľov o organizácii a priebehu skúšok, o ich právach a povinnostiach a o spôsobe hodnotenia skúšok,
b) 	overí totožnosť žiadateľov podľa dokladov totožnosti.

(2) 	Komisia po skončení skúšky
a) 	vyhodnotí odpoveď žiadateľa,
b) 	zapíše výsledok skúšky do zápisnice o skúške,
c) 	oboznámi žiadateľa s výsledkom skúšky v deň vykonania skúšky.

Čl. 3
Skúšobné otázky

(1) 	Skúšobné otázky (ďalej len “otázky”) sa zostavujú do súborov otázok a aktualizujú sa tak, aby zodpovedali platným právnym predpisom a stavu poznania v príslušných odboroch.

(2) 	Otázky sa zostavujú do súboru tak, aby súbor obsahoval otázku z každej časti odbornej spôsobilosti. Každá otázka je označená číslom a písmenom príslušnej časti odbornej spôsobilosti.

(3) 	Žiadateľ si vylosuje súbor otázok a jeho číslo oznámi komisii. Číslo súboru otázok sa zapíše do zápisnice o skúške. Pri odpovedi vynechá časti otázok odbornej spôsobilosti, ktoré sa mu započítavajú podľa § 6 tejto vyhlášky. Po prečítaní súboru otázok žiadateľ oznámi, či otázkam rozumel, ak nie, má právo na jej vysvetlenie. Ak na otázku ani po vysvetlení neodpovie, hodnotí sa tak, že skúške nevyhovel.

Čl. 4
Priebeh skúšky

(1) 	Žiadateľ, ktorý si vylosoval súbor otázok, má nárok na prípravu počas 30 minút, pričom odpoveď na otázky by nemala trvať viac ako 20 minút. Čas vymedzený na prípravu možno skrátiť len na žiadosť žiadateľa, ak vyhlási, že je pripravený odpovedať. Pri príprave nie je dovolené používať vopred vypracované odpovede na otázky, odbornú literatúru, zbierky zákonov a ich vykonávacie prepisy, diktafóny, mobilné telefóny, elektronické diáre, vysielačky a iné elektronické pomôcky. Taktiež nie je dovolené sa po vylosovaní súboru otázok zo skúšobnej miestnosti vzdialiť.

(2) 	Žiadateľ môže pri skúške nazerať do poznámok, ktoré si počas prípravy napísal, alebo môže písomne pripravenú odpoveď prečítať.

(3) 	Ak žiadateľ použije pri skúške nepovolené pomôcky, predseda ho z ďalšieho priebehu skúšky vylúči.

(4) 	Po skončení skúšky predseda členov komisie vyzve na celkové vyhodnotenie skúšky. Každý člen komisie oznámi a na požiadanie predsedu odôvodní svoje hodnotenie. Predseda na základe hlasovania ustanoví výsledok skúšky, ktorý zapíše do zápisnice o skúške a do žiadosti o vydanie zbrojného preukazu.

(5) 	Zápisnicu o skúške podpisuje predseda a členovia komisie, výsledok skúšky v žiadosti o vydanie zbrojného preukazu podpisuje predseda.

Čl. 5
Vyhodnotenie skúšky

(1) 	Klasifikačným stupňom “vyhovel” sa hodnotí žiadateľ, ktorý preukázal, že v požadovanej miere ovláda určenú problematiku, jej obsahu rozumie a má schopnosť získané vedomosti praktický uplatniť.

(2) 	Klasifikačným stupňom “nevyhovel” sa hodnotí žiadateľ, ktorý na vylosovaný súbor otázok odpovedal čiastočne alebo nesprávne a len za pomoci skúšajúceho; v jeho vedomostiach sa prejavili značné medzery a nie je záruka, že žiadateľ bude držať alebo nosiť zbraň a strelivo v zmysle platných právnych predpisov alebo zbraň použije v súlade so zákonom.

(3) 	Žiadateľ, ktorý v priebehu skúšky odstúpil od skúšky alebo bol zo skúšky vylúčený, hodnotí sa klasifikačným stupňom “nevyhovel”. Ak pri odstúpení od skúšky žiadateľ preukáže, že bol tak nútený urobiť zo závažných dôvodov, predseda zaznačí dôvod odstúpenia do zápisnice o skúške a žiadateľovi určí nový termín skúšky. Takýto prípad sa posudzuje tak, akoby žiadateľ skúšku vôbec nekonal.